text: Vejle Boldklub henter endnu en superliga-spiller
  23 august 2013 kl. 07.38
  Vejle Boldklub har igen hentet forstærkning hos en superligaklub i forsøget på at rykke op i den bedste række.
  Østjyderne har lejet Rasmus Hansen i Randers FC for resten af denne sæson. Den venstrebenede midtbanespiller har optrådt 117 gange i Superligaen for Randers, FC Midtjylland og Sønderjyske, men har på det seneste haft svært ved at få spilletid. I onsdags lejede Vejle også angriberen Rolf Toft i AaB.
  - Rasmus Hansen er en rutineret og fleksibel midtbanespiller, og dermed passer han godt til vores unge trup. Rasmus Hansen er en spiller, som vi i flere omgange har forsøgt at hente til Vejle Boldklub. Det er lykkedes nu, og det skyldes ikke mindst, at både Randers FC og Rasmus Hansen har vist en stor velvilje, siger sportschef Mads Bro Hansen.
  Vejle Boldklub ligger nummer fire i 1. division efter fem kampe.
  